Is íocaíocht é an Deontas Athchóirithe do Réadmhaoin Fholamh má tá tú ag athrú teach nó foirgneamh folamh isteach i do theach buan.
Tá deontas suas le €30,000 ar fáil.
Conas a cháilíonn tú
Chun cáiliú don deontas, ní mór duit:
cruthúnas ar úinéireacht a bheith agat nó fianaise ar chaibidlí gníomhacha chun an réadmhaoin a cheannach (is é sin dearbhú rannpháirtíochta ón ngníomhaire eastáit nó úinéir na réadmhaoine) i gcás ina bhfuil faomhadh i bprionsabal á lorg agat le haghaidh deontais
bheith i do chónaí sa réadmhaoin mar do phríomháit chónaithe phríobháideach. Níl an deontas seo ar fáil d'fhorbróirí/gnóthais nó iarratasóirí ar mian leo an réadmhaoin a ligean ar cíos
cruthúnas a bheith agat go bhfuil an réadmhaoin folamh le haghaidh 2 bhliain ar a laghad agus gur tógadh í roimh 1993
teacht faoi cheann de na catagóirí atá leagtha amach sa Chreat Tosaíochtaí. Tá an Creat Tosaíochtaí iomlán ar an bhfoirm iarratais
Conas fios a bheith agat go bhfuil an réadmhaoin incháilithe don scéim
Tar éis leathnú ar an deontas le déanaí, tá feidhm aige anois maidir le réadmhaoine folmha cáilitheacha i gcathracha, i mbailte, i sráidbhailte agus i gcodanna tuaithe den tír.
Fianaise agus doiciméid eile nach mór duit a sholáthar
meastachá(i)n maidir leis na hoibreacha atá beartaithe
tuarascáil neamhspleách ag dearbhú go bhfuil an réadmhaoin neamhfhónta ó thaobh struchtúir de agus contúirteach (má tá deontas breise á lorg agat le haghaidh oibreacha ar réadmhaoin tréigthe) nó dearbhú go bhfuil sé ar Chlár na Láithreán Tréigthe, más infheidhme
aon doiciméid tacaíochta eile a fhéadfaidh d'údarás áitiúil a iarraidh chun tacú le d'iarratas
Rátaí íocaíochta
Deontas Athchóirithe do Réadmhaoin Fholamh
Tá deontas suas le €30,000 ar fáil. Tá sé seo faoi réir uasteoireannacha do chineálacha oibre éagsúla, ag féachaint do chostas réasúnach ag an údarás áitiúil. Tá costas CBL na n-oibreacha san áireamh sa deontas.
Deontas Breisithe do Réadmhaoin Tréigthe
Má sháraíonn na costais athchóirithe an deontas caighdeánach suas le €30,000, tá deontas breisithe suas le €20,000 ar fáil. Chun an deontas breise seo a fháil, ní mór duit a dheimhniú go bhfuil an réadmhaoin tréigthe. Ciallaíonn sé sin go bhfuil an réadmhaoin neamhfhónta ó thaobh struchtúir de agus contúirteach. Mar sin, is é an deontas iomlán atá ar fáil do réadmhaoin tréigthe ná €50,000.
Ní mór duit tuairisc neamhspleách ullmhaithe ag gairmí cáilithe a chur isteach, mar aon leis an iarratas a dheimhníonn go bhfuil an réadmhaoin tréigthe.
Iarratas a dhéanamh
Riarann údaráis áitiúla an Deontas Athchóirithe do Réadmhaoin Fholamh. Tabharfaidh údaráis áitiúla tús áite d'iarratais i gceantair ina bhfuil leibhéal na réadmhaoine foilmhe nó go bhfuil leibhéal na réadmhaoine tréigthe ard.
Chun iarratas a chur isteach ar an deontas, líon isteach an fhoirm iarratais ag bun an leathanaigh seo agus cuir faoi bhráid d'údarás áitiúil ábhartha é.
Is féidir leat dul i dteagmháil le d'údarás áitiúil freisin agus is féidir leat iarraidh labhairt leis an Oifigeach Tithe Folamh. Beidh siad in ann cabhrú leat le haon cheisteanna a bheidh agat.